ఆసియాలో భారత్‌ దూసుకుపోతోంది
- ఈ ఏడాది 7.4% వృద్ధిని చేరుకోవచ్చు
- అధిక వర్షాలతో డిమాండ్‌ పుంజుకోనుంది: ఏడీబీ
న్యూఢిల్లీ: అనుకూల పరిస్థితుల నేపథ్యంలో ఈ ఏడాది భారత వృద్ధిరేటు మెరుగ్గా నమోదయ్యే అవకాశం ఉన్నట్లుగా 'ఏషియన్‌ డెవలప్‌మెంట్‌ బ్యాంక్‌' (ఏడీబీ) అంచనా కట్టింది. ఈ ఏడాది (2016-2017లో) భారత్‌ 7.4 శాతం వరకు వృద్ధిని నమోదు చేయగలదని ఒక అధ్యయనంలో తేల్చింది. మెరుగైన వర్షపాతం కారణంగా పంటలు బాగా పండనుండడం, వినియోగదారు డిమాండ్‌ పెరగడం, కీలక నిర్మాణాత్మక సంస్కరణల వేగవంతం ఇందుకు ప్రధానంగా దోహదం చేయనున్నట్లుగా వివరించింది. ఇటీవల పెరిగిన వేతనాలు, పించన్లకు తోడు పంటలు బాగా పండనుండడంతో గ్రామీణ డిమాండ్‌ కూడా బాగా పుంజుకొనే అవకాశం ఉన్నట్లుగా 'ఏషియన్‌ డెవలప్‌మెంట్‌ అవుట్‌లుక్‌ (ఏడీవో) 2016 అప్‌డేట్‌'లో పేర్కొంది. కార్పొరేట్‌లను మెరుగ్గా రాణిస్తుండడం, బ్యాంకుల సంస్కరణల ఊతం కారణంగా రుణ వితరణ పెరగడంతో ప్రయివేటు పెట్టుబడులు పుంజుకోవడం తదితర పరిణామాలు 2017లో భారత వృద్ధి 7.8 శాతానికి చేరుకొనేందుకు దోహదం చేయవచ్చని పేర్కొంది. జాతీయ స్థాయిలో జీఎస్‌టీ అమలునకు చట్టం తేనుండడం మూలంగా మదుపరుల విశ్వాసం పెరగడంతో పాటు సమీకృత, ఉత్పాదక ఆర్థిక వ్యవస్థ ఏర్పాటుకు దోహదం చేస్తుందని తెలిపింది. దేశంలో మరిన్ని విదేశీ ప్రత్యక్ష పన్నులను తీసుకువచ్చే దిశగా ఇటీవలి కాలంలో పలు నిర్మాణాత్మక సంస్కరణలను చేపట్టడం కూడా అనుకూలించే పరిణామం కానుంది. దక్షిణాసియా ఆసియా ఖండంలోనే వేగంగా అభివృద్ధి చెందుతున్న ప్రాంతంగా ఎదుగుతోందని అన్నారు. ఇందులో భారత వృద్ధి చోదకశక్తిగా వ్యవహరిస్తున్నట్లు తెలిపారు. భారత్‌ ఐటీతో సహా ఇతర వాణిజ్య సేవల ఎగుమతులతో వాణిజ్యాన్ని విస్తరించే అవకాశం ఉన్నట్లుగా పేర్కొంది.
మీ స్నేహితులకు రికమెండ్ చెయ్యండి